Navarra Suma talde parlamentarioari atxikitako foru parlamentari Cristina Ibarrola Guillén andreak idatzizko galdera aurkeztu du (10-21/PES-00222), zeinaren bidez honako informazio hau eskatzen baitu:

1. Nafarroako Gobernuak noiz jarriko die txertoa nazioartean mugitzeko beka bat lortu duten ikasleei? Ikasle horiek nazioartean mugitzeko beka horiek guztiak mantendu eta baliatu ahal izanen dituztela bermatuko al duzue, COVID-19aren aurkako txertoaren muga arazo izan gabe?

2. Nafarroako Gobernuak noiz jarriko die txertoa gaixo kronikoei? Adina izanen al da irizpide bakarra txertoa jartzeko?

3. Nafarroako Gobernuak noiz jarriko die txertoa mendekotasun handia onartu ez zaien desgaituei? Adina izanen al da irizpide bakarra txertoa jartzeko?

Horri erantzuteko, ondoko informazioa ematen dugu:

1.- Nafarroako Gobernuko Osasun Departamentuak, Osasunbidea-Nafarroako Osasun Zerbitzuak dagozkion zerrendak jaso ondoren, ekainaren amaieran hasi zen hitzorduak ematen Foru Komunitatean borondatezko lankideak, Erasmus nazioarteko ikasketa-programan parte hartzen duten ikasleak eta gisako egoeretan dauden beste pertsona batzuk txertatzeko, Estatuko txertaketa-estrategiaren azken eguneraketan jasotako jarraibideen arabera. Pertsona horien txertaketa uztailean garatzen ari da.

Zehazki, kolektibo horiek jasota daude aipatutako Estatuko txertaketa-estrategiaren 8. eguneratzean, 9. puntuan. Bertan zehazten denez, "Txertaketa gomendatzen den biztanleria-talderen batean dauden nazioarteko bidaiariak txertatuko dira", eta, besteak beste, honako baldintza hau ezartzen da: "3 astez baino gehiagoz bidaiatzea" eta "laneko, ikasketetako edo ezinbesteko arrazoiengatik".

2.- Departamentua lanean ari da gaixotasun kronikoak dituzten pertsona guztiak txertatzeko. Talde hori osatzen duten pertsona gehienen txertaketa egina dago jada, gaixotasun horiek adin-faktorearekin lotzen direlako. Une honetan – gogora dezagun –, 16 urteko adinera arte txertatzen ari da, oro har.

3.- Nafarroako Gobernuak aurreikusita dauka % 65etik gorako adimen-desgaitasuna duten pertsonei txertoa jartzea, mendetasun handia aitortuta ez badute ere. Aurreko kasuan bezala, talde hori osatzen duten pertsona gehienen txertaketa egina dago.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko uztailaren 28an

Osasun kontseilaria: Santos Induráin Orduna